钦定古今图书集成/明伦汇编/氏族典/第053卷 > 韦伦
## 钦定古今图书集成/明伦汇编/氏族典/第053卷 > 韦伦

按《唐书韦伦传》，“伦系本京兆，以荫调蓝田尉，干力勤
济，杨国忠署为铸钱内作使判官。从帝入蜀，以监察
御史为剑南节度行军司马，置顿判官。中宦疾之，以
谗贬衡州司户参军。度支使第五琦荐伦才，擢商州
刺史、荆襄道租庸使，召为卫尉卿，俄兼宁、陇二州刺
史。乾元中，襄州乱，诏伦为山南东道节度使，而李辅”
国方恣横，伦不肯谒，憾之，中罢为秦州刺史，贬巴州
长史，徙务川尉。代宗立，连拜忠、台、饶三州刺史。宦者
吕太一反岭南，诏拜伦韶州刺史、韶连郴都团练使。
为太一反间，贬信州司马，斥弃十年，客豫章。德宗嗣
位，选使绝域者，擢伦太常少卿，充和吐蕃使。还，进太
常卿、兼御史大夫，再使如旨。伦处朝，数论政得失，宰
相卢杞恶之，改太子少保。从狩奉天。及杞败，进太子
少师、郢国公，致仕。居家以孝慈称。卒，年八十三，赠扬
州都督，谥曰肃。